**15% להייטק? בואו נתחיל עם חזון חדשנות עדכני**

**שימור מעמדה העולמי של ישראל בתחומי החדשנות מחייב את גיבושו של חזון עדכני ורלוונטי - שגם יבטיח עתיד טוב יותר לחברה ולכלכלה כולה**

**מאת אורי גבאי, מנכ"ל [מכון המדיניות סטארטאפ ניישן (SNPI)](https://www.linkedin.com/company/start-up-nation-policy-institute/?originalSubdomain=il)**

זה לא סוד שהחדשנות הישראלית היא הקטר הכלכלי של הייטק, זה לא סוד שמדינות רבות בעולם נושאות עיניים אל החדשנות הישראלית ותוהות כיצד ניתן לשכפל אותה.בשבוע שעבר, באירוע מיוחד ומרגש אותו ארגנה המשלחת הישראלית ל-OECD בראשות השגריר חיים אסרף, ציין ה-OECD את יום העצמאות ה-74 של מדינת ישראל. בנאום הפתיחה של האירוע הזכיר מזכ"ל הארגון, מתיאס קורמן, את הדואליות של המציאות הכלכלית בישראל-

מצד אחד הוא ציין עד כמה תעשיית ההייטק הישראלית והטכנולוגיה שבבסיסה, היא סיפור הצלחה יחודי המהווה מקור השראה למדינות רבות ב-OECD. ומצד שני הצדדים הפחות זוהרים של הכלכלה הישראלית, ובעיקר את פריון העבודה הנמוך, את ייצוג החסר של האוכלוסיה הערבית והחרדית במשק, ואת העובדה שההישגים הטכנולוגיים לא חורגים מגבולות ההייטק.

ביצועי ההייטק בשנים האחרונות, המשיך המזכ"ל, איפשרו למשק הישראלי לצלוח בקלות יחסית את מגיפת הקורונה. בד בבד הם גם חיזקו את מעמדו של הייטק הישראלי בעולם: השקעות ההון סיכון, מספר חברות הטכנולוגיה שהונפקו בנאסדק, והפתרונות הטכנולוגיים בתחומי הסייבר והבינה המלאכותית מציבים אותנו בשורה אחת עם הכלכלות האירופאיות הגדולות.

דבריו של מזכ"ל ה-OECD אינם מפתיעים. אנו מקבלים אזכורים חוזרים ונשנים לדואליות הזו. רק לאחרונה התגאנו לשמוע כי ממשלת קנדה, שאת נסיונותיה להזניק את מערכת החדשנות הלאומית שלה ליווינו בחודשים האחרונים, החליטה להקים סוכנות חדשנות ממשלתית המאמצת את המודל של רשות החדשנות הישראלית. זוהי תעודת כבוד לא רק להיייטק הישראלי אלא גם למדיניות החדשנות שהובלה על ידי ממשלות ישראל בעשורים האחרונים ושתרמה רבות להתפתחות ההייטק הישראלי.

אך ממש באותו שבוע קיבלנו גם תזכורת לביצועים הבינוניים ומטה בשאר תחומי המדיניות הממשלתית. כך, במדד של ביצועי ממשלות שערך Chandler Good Government Index (מכון מחקר המבוסס בסינגפור), ישראל ממוקמת רק במקום ה-27. במדד שבוחן שבעה פרמטרים שונים לביצועי ממשלות - מחוזק המוסדות וכלה במוניטין והשפעה עולמית – מקבלת ישראל ציון נמוך במיוחד בפרמטר מנהיגות וחזון.

ופה, בתחום המנהיגות והחזון, טמון אולי המפתח לפתרון הדואליות עליה הצביע מתיאס קורמן. ההצלחה בתחום החדשנות הטכנולוגית איננה מקרית אלא תולדה של חזון ברור ושאפתני של ממשלות ישראל. חוק המו"פ שנחקק ב-1985 בעיצומו של משבר כלכלי אדיר, ניסח חזון זה כשהעז לדמיין את ישראל עם תעשיית הייטק מובילה וחדשנית. מנסחי החזון לא הסתפקו באמירה תיאורטית אלא גם ציידו את הממשלה בתקציב ובסמכויות, בדמות לשכת המדען הראשי (היום רשות החדשנות), שאפשרו להפוך חזון למציאות. תכניות כמו יזמה, מגנ"ט, תכנית החממות וקרן המו"פ, תוצריו של חזון זה, היו כידוע אחד הגורמים המרכזיים שהאיצו את מהפכת ההייטק הישראלי.

הדאגה הכלכלית שאנו רואים בכותרות הראשיות בעיתונות "האם הבועה התנפצה?" האם ההייטק במשבר?" על רקע התנודתיות בשווי החברות היא סממן נוסף לקריטיות של ההייטק לכלכלה הישראלית.

מדינת ישראל של שנת 2022 זקוקה לחזון שאפתני לא פחות כיום כדי להבטיח את עוצמתה הכלכלית. שלושה יסודות צריכים לעמוד במרכזו: חיזוק המובילות הטכנולוגית הישראלית באמצעות בניית תשתיות למהפכות הטכנולוגיות הבאות; הפיכת החדשנות הישראלית למנוע המצמצם פערים בחברה הישראלית - בפרט באמצעות הרחבת וגיוון המועסקים בחברות חדשניות; והפיכת ישראל למובילה עולמית בתחום אימוץ טכנולוגיות חדשניות לטובת תחומי חיינו המרכזיים, ובראשם חינוך, בריאות ותחבורה.

החזון ארוך הטווח הזה יכול להפוך למציאות, בזכות המדע, הטכנולוגיה והחדשנות הישראליים וכמובן לשמר את מנוע הצמיחה הכלכלי העיקרי של ישראל, אך הם לא יעמדו באתגר הזה לבדם. נדרשת לכך בראש ובראשונה ראייה ממשלתית רחבה, הבוחרת לשים את אזרחי המדינה בראש סדר העדיפויות ומבינה כי החדשנות היא המפתח לשיפור הכלכלה והחברה בישראל.

**אורי גבאי, מנכ"ל [מכון המדיניות סטארטאפ ניישן SNPI](https://www.linkedin.com/company/start-up-nation-policy-institute/?originalSubdomain=il)**